Diari Oficial de la Generalitat Valenciana


Sumari del DOGV 8399, del 08-10-2018 (2018/9302)

DECRET 176/2018, de 5 d'octubre, del Consell, pel qual concedeix la Distinció de la Generalitat per les accions a favor de la igualtat i per a una societat inclusiva a la Delegació Territorial de l'ONCE en la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8399

Data del DOGV
:   08-10-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/9302


Data del document
:   05-10-2018

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 176/2018, de 5 d'octubre, del Consell, pel qual concedeix la Distinció de la Generalitat per les accions a favor de la igualtat i per a una societat inclusiva a la Delegació Territorial de l'ONCE en la Comunitat Valenciana. [2018/9302]  
 El Consell, mitjançant el Decret 132/2016, de 7 d'octubre, va crear la Distinció de la Generalitat per les accions a favor de la igualtat i per a una societat inclusiva, a fi de reconéixer la trajectòria de persones o entitats que destaquen pel seu compromís en la lluita per la igualtat, per la consecució d'una societat inclusiva i per la visibilitat de la diversitat social.  
L'Organització Nacional de Cecs d'Espanya (ONCE) és una corporació de dret públic de caràcter social, sota el protectorat i supervisió de l'Estat, la missió de la qual és promoure l'autonomia personal i la plena integració en la societat de les persones cegues i amb deficiència visual greu, així com de persones amb altres causes de discapacitat.  
  
L'ONCE celebra enguany el seu huitanta aniversari. Va ser durant la Guerra Civil quan es va crear aquesta organització, mitjançant un decret de 13 de desembre de 1938, que li va atorgar per al seu manteniment, l'explotació del «cupó procegos», l'actual «cupó de l'ONCE», que al llarg de prop d'un segle s'ha consolidat com un dels punts de referència de la cultura popular espanyola.  
Durant les primeres dècades, la gestió de l'ONCE va ser assumida fonamentalment per l'Administració de l'Estat. Amb l'arribada de la democràcia, l'organització va desplegar un procés de canvi i d'adaptació a la nova realitat social, i es va impulsar de manera molt important la labor social orientada a la formació professional, la igualtat i la integració social i laboral. Una fita molt important en eixe sentit va ser la creació de la Fundació ONCE l'any 1988.  
En l'actualitat, el segell Grup Social ONCE és el que identifica el conjunt format per l'ONCE, la Fundació i les nombroses iniciatives socioempresarials impulsades per l'organització o en les que participa, que des de 2014 s'integren en el grup ILUNION.  
En la Comunitat Valenciana, el Consell Territorial de l'ONCE, elegit pels afiliats i les afiliades, és l'òrgan que representa l'entitat en el nostre territori, sota la directa dependència del Consell General de l'ONCE com a màxim òrgan representatiu i de govern, i la Delegació Territorial de l'ONCE és, sota la Direcció General, com a màxim òrgan executiu de l'entitat, l'òrgan responsable dels serveis en el nostre àmbit.  
  
Per això, com a reconeixement al seu permanent esforç durant huit dècades per aconseguir l'autonomia i la plena integració social de les persones cegues o amb altres discapacitats en la Comunitat Valenciana, amb la deliberació prèvia del Consell, en la reunió del dia 5 d'octubre de 2018,  
  
  
DECRETE  
  
Concedir la Distinció de la Generalitat per les accions a favor de la igualtat i per a una societat inclusiva, a la Delegació Territorial de l'ONCE en la Comunitat Valenciana  
  
València, 5 d'octubre de 2018  
  
El president de la Generalitat,  
XIMO PUIG I FERRER